《明叔每见过不久辄去仲威尤难招致索居书事呈》
宋代·赵蕃

可人费招呼，奈此陈与胡。
问事失昏忘，论诗辨精粗。
清风不可绊，白日易成晡。
欲睡难安枕，繙书得踞炉。
聒人纷宿鸟，对面走饥鼯。
啁哳聊容汝，睢盱反闯吾。
宁无捕黄口，亦有聘貍奴。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。